OBH 10080/1997.
Az állampolgári jogok országgyűlési biztosa általános helyettesének jelentése
Előadó: dr. Budai Andrea

Az eljárás megindítása: 

A panaszos az Országgyűlési Biztos Hivatalához intézett beadványában sérelmezte, hogy a Szeged Megyei Jogú Város Polgármesteri Hivatal Megyei Illetékhivatala nem utalta ki részére a visszajáró illetéket.
A vizsgálat a jogbiztonság sérelme veszélyének gyanúja miatt indult meg.

Az érintett alkotmányos jog:
Jogállamiság, a jogbiztonsághoz való jog  (Alkotmány 2. §. (1) bekezdése).

Alkalmazott jogszabályok: 
az állampolgári jogok országgyűlési biztosáról szóló 1993. évi LIX. tv. 
az államigazgatási eljárás általános szabályairól szóló 1957. évi IV. tv. 
Az illetékekről szóló1990. évi XCIII. törvény.	

A megállapított tényállás: 

Csongrád Város Önkormányzat Polgármesteri Hivatala 2960-3/96. számú határozatával arra kötelezte a panaszost, hogy kutyáit a társasházban lévő lakásához tartozó közös használatú udvaron  tartsa megkötve, vagy pedig a hátsó udvaron kerítse le őket. Panaszos fellebbezése folytán a Csongrád Megyei Közigazgatási Hivatal a határozatot megváltoztatta, az illetékekről szóló 1990. évi XCIII. tv. 32. §-a alapján intézkedett az 1.600.- Ft jogorvoslati illeték visszatérítése iránt. Mivel a panaszos a fenti összeget nem kapta meg, így megkerestem a Csongrád Megyei Illetékhivatalt, aki a következőkről tájékoztatott: Nyilvántartásukat átvizsgálták és megállapították, hogy a kérdéses illeték visszatérítésének alapjául szolgáló határozatot a polgármesteri hivatal nem küldte meg részükre. A fentiek miatt levéllel fordultam a jegyzőhöz, aki tájékoztatott arról, hogy az illeték  visszautalására adminisztrációs hiba miatt nem került sor, de azonnal intézkednek a hiba kijavításáról.

A vizsgálat megállapítása: 
Az állampolgári jogok országgyűlési biztosának általános helyettese a vizsgálat során megállapította, hogy a panaszos jogbiztonsághoz való alkotmányos joga sérült a polgármesteri hivatal eljárása során. Mivel a sérelem orvoslása a tájékoztatás szerint a vizsgálat eredményeként már befejeződött, ajánlást nem teszek. A hasonló jellegű jogsérelmek elkerülése érdekében azonban az 1993. évi LIX. tv. 17. §.  (1) bekezdésére hivatkozva felkérem a jegyzőt, hogy fokozottabban gondoskodjék az eljárási rend betartásáról.

Budapest, 1998. augusztus 17.

Dr. Polt Péter